সঙ্গমের জল খাওয়াও যাবে! সরকারি রিপোর্টকে পাত্তাই দিলেন না যোগী

ওয়েব ডেস্ক: সরকারি সংস্থার রিপোর্টকেই উড়িয়ে দিলেন উত্তরপ্রদেশের (Uttar Pradesh) মুখ্যমন্ত্রী যোগী আদিত্যনাথ (Yogi Adityanath)। কেন্দ্রীয় দূষণ নিয়ন্ত্রণ বোর্ডের (CPCB) রিপোর্ট জানিয়েছিল, প্রয়াগরাজের (Prayagraj) সঙ্গমের (Sangam) জলে মিশে রয়েছে মানুষের মলের ব্যাকটেরিয়া। ওই জল স্নানের অযোগ্য। কিন্তু বিধানসভায় দাঁড়িয়ে যোগী বলে দিলেন, এসব মিথ্যে প্রচার, সঙ্গমের জল খাওয়াও (আচমন) যাবে।

বুধবার উত্তরপ্রদেশের বিধানসভায় মুখ্যমন্ত্রী বললেন, “৫৬.২৫ কোটির বেশি পুণ্যার্থী এ পর্যন্ত প্রয়াগরাজে পুণ্যস্নান করেছেন। যখন কেউ সনাতন ধর্ম, মা গঙ্গা, ভারত কিংবা মহাকুম্ভ নিয়ে ভিত্তিহীন অভিযোগ অথবা ভুয়ো ভিডিও দেখানো ওই ৫৬ কোটি মানুষের বিশ্বাস নিয়ে খেলা করা।”

আরও পড়ুন: কাল শপথগ্রহণ, আজও জানা নেই দিল্লির মুখ্যমন্ত্রীর নাম!

প্রসঙ্গত, গত ৩ ফেব্রুয়ারি প্রয়াগরাজে জলের দূষণের রিপোর্ট পেশ করা হয়েছে। রিপোর্টে দেখা গেছে, কুম্ভের জলে উচ্চমাত্রায় রয়েছে মানুষের মলে থাকা ব্যাক্টেরিয়া। আরও বলা হয়েছে, প্রতিদিনই কোটি কোটি মানুষ পুণ্যস্নান করছে সঙ্গমে। যে সব পুণ্য তিথিতে অমৃত স্নান হয়ে থাকে, সেই সব দিনে সবচেয়ে বেশি ব্যাক্টেরিয়া দেখা যায় সঙ্গমের জলে।

রিপোর্ট অনুযায়ী, শাহি স্নানের দিনগুলিতে মানুষের মলে পাওয়া ব্যাক্টেরিয়া সবচেয়ে বেশি। গ্রিন ট্রাইবুনালের (Green Tribunal) বিচারক ও কলকাতার হাইকোর্টের প্রাক্তন প্রধান বিচারপতি প্রকাশ শ্রীবাস্তব ওই রিপোর্ট পর্যালোচনা করে উত্তরপ্রদেশের দূষণ নিয়ন্ত্রণ বোর্ডকে সমন পাঠিয়েছে। সঙ্গমের জলে দূষণ নিয়ন্ত্রণের জন্য কী ব্যবস্থা নেওয়া হয়েছে তা জানতে চাওয়া হয়েছে রিপোর্টে।